Thomas Bo Larsen spiller pornoinstrukør i ny Viaplay serie

Viaplay bekræfter her til morgen overfor iNPUT, at Thomas Bo Larsen har hovedrollen i en ny eksklusiv serie, kaldet ”Veni Vidi Vici” – eller “Jeg kom, jeg så, jeg sejrede”. Det er den svenske skuespiller og instruktør Rafael Edholm der har instrueret serien. Han er mest kendt for sin rolle som Sonny i Den Eneste Ene – men nu instruerer han altså “Veni Vidi Vice” og spiller også selv en af hovedrollerne.

– Jeg har aldrig følt mig så spændt og samtidig så pokkers nervøs for en produktion. Dette er det sjoveste og mest skræmmende jeg har lavet. Jeg er utrolig glad for at Viaplay deler vores vision, og jeg synes at både cast og crew er et dream-team. Sammen kan vi producere en serie, hvor vores ordsprog lyder “make porn not war, siger Rafael Edholm.

Thomas Bo Larsen som pornoinstruktør

Thomas Bo Larsen spiller Karsten Daugaard, en dansk filminstruktør der af økonomiske årsager bliver tvunget til at forlade filmindustrien for at tage et “rigtigt” job, som slagter på sin svigerfars (Michael Segerström) økologiske svinefarm. Det er han fra dag ét ikke tilfreds med. Redningen bliver hans gamle ven og producer, Vincent (Rafael Edholm), som tilbyder en vej tilbage til filmbranchen med et godt betalt filmjob – men eneste hage er, at det er som pornofilmsinstruktør.

– Det bliver fantastisk at spille Karsten. Han er en almindelig mand, der længes efter at være en stor kunstner. Og den længsel både forvandler hans liv til et mareridt, men den hjælper ham også med at finde vej til “the holy grail”. Det bliver en af de mere emotionelle roller jeg har spillet igennem længere tid, siger Thomas Bo Larsen.

Viaplay satser hårdt på egenproduktioner

Viaplay er på det seneste gået amerikanske Netflix i bedene og har lanceret flere egenproducerede serier. For nylig kunne vi fortælle, at deres Swedish Dicks får en ny sæson, men nu er det altså også blevet tid til, at tjenesten lancerer sin anden store satsning. Udover de nordiske stjerner er canadiske Michael Wincott også på rollelisten. Han har netop medvirket i HBO’s nye hitserie Westworld.

Viaplay er klar med første sæson af ”Veni Vidi Vici” til foråret næste år.

Thomas Bo Larsen spiller pornoinstrukør i ny Viaplay serie